秋雨兀坐王原慶携孫吉父菊花倡和見過有分遺之意次韻
作者：樓鑰
朝代：宋

paragraphs: 五載杜門居海角，無復翻階賦紅藥。
自憐荒徑菊猶存，夕餐空待秋英落。
眼明喜見綠叢叢，始也抽苗今滿握。
扶筇著意養孤芳，荆棘旁連細開斫。
天香入骨徐吐芬，中有秋風非外鑠。
傳聞南堂有佳種，願過屠門思大嚼。
頗亦有意欲見之，此意未容兒輩覺。
乃知便許移芳根，不止園官供小摘。
要令壽客來駢肩，何用潭水求延年。
有時採之東籬邊，不覺南山在眼前。
淵明千載幸同調，老我此際方悠然。
西風吹花日夜急，散金坐看開田田。
兩詩先到衡門下，思向平臺尋戲馬。
從君九日去行樂，莫爲登高淚盈把。